Navoiyda Toshkentga olib ketilayotgan iste’molga yaroqsiz 1 tonna go‘sht yoqib yuborildi

Navoiy viloyatida iste’molga yaroqsiz go‘sht mahsulotlarini olib ketayotgan yuk mashinasi to‘xtatib qolindi. Bu haqda “Mening yurtim” telekanalining “Markaziy studiya” dasturida ma’lum qilindi.

 Kadr: Telegram
Buxoro—Toshkent yo‘nalishida harakatlanib ketayotgan Isuzu avtomashinasi Navoiy yo‘l-patrul maskanida to‘xtatib, tekshirilgan. Tekshiruv davomida mashina yukxonasida jami 1 tonna kelib chiqishi noma’lum bo‘lgan go‘sht borligi aniqlangan.
Noma’lum go‘sht mahsulotlari laboratoriya tekshiruvdan o‘tkazilgan va ular iste’molga yaroqsiz deb topilgan. Mazkur go‘sht mahsulotlari belgilangan tartibda hujjatlashtirilib, xolislar ishtirokida yoqib yuborilgan.
Avvalroq Qashqadaryodan Toshkentga olib ketilayotgan 900 kg noma’lum hayvon go‘shti to‘xtatib qolingani to‘g‘risida xabar berilgandi. Ushbu go‘sht mahsulotlarining iste’molga yaroqliligini tekshirish maqsadida muzxonaga vaqtinchalik saqlash uchun joylashtirilgan. Keltirilgan go‘sht namunalari iste’molga yaroqsiz deb topilgan va belgilangan tartibga utilizatsiya qilingan.